Imtella' Novembru 2, 2021 - Aġġornata 2 Ta' Novembru, 2021 2:56pm Żewġ ġuvintur li nstabu ħatja li wettqu ħames hold-ups f'temp ta' tliet xhur, ingħataw sentenza ta' ħabs sospiża u probation, wara li l-Qorti ddeċidiet li tagħtihom ċans ieħor. Kane Grima, Pierre Daniel Armani Sciberras u Josef Galea kienu mixlija li wettqu dawn ir-reati bejn Jannar u Marzu tal-2016, b'Galea iżda jinħeles mill-akkużi kollha fuq nuqqas ta' provi. Il-Qorti semgħet kif is-serq sar mill-ħwienet Drinks and More u minn banka tal-lottu f'San Ġwann, minn The Convenience Shop fl-Imsida, u minn Tal-Kantuniera Convenience Store u The Convenience Shop, it-tnejn fil-Gżira. Minn dawn il-ħwienet l-akkużati serqu eluf f'kontanti, cards li jittoppjaw il-mobile, u pakketti tas-sigaretti, u f'kull hold-up użaw pistola u żammew lill-ħaddiema tal-ħanut kontra r-rieda tagħhom. Il-Qorti, ippreseduta mill-Maġistrat Joseph Mifsud, qalet li l-Pulizija kien irnexxielha tipprova l-ħtija ta' Grima u Armani, li nqabdu viċin convenience store meta kienu qed jaġixxu b'mod suspettuż, fosthom billi ħallew karozza tal-pulizija fuq ronda tgħaddi qabilhom. Meta l-Pulizija ċċekkjaw il-pjanċi tal-Fiat Punto li Grima u Armani kienu fiha, sabu li dawn kienu misruqa. Minn hawn il-Pulizija rnexxielha torbot il-ħames hold-ups mal-imputati, fosthom b'marki ta' swaba' fuq il-pistola, DNA fuq loqma ta' sigarett, u l-profil ġenetiku tagħhom fuq balaklavi bħal dawk użati fis-serqiet. Il-Qorti qieset ukoll li Grima u Armani t-tnejn kellhom problema ta' droga, u fiż-żmien li wettqu l-hold-ups ma kellhomx impjieg fiss. Madanakollu l-Qorti qieset ukoll li Grima rnexxielu jidħol fi programm ta' rijabilitazzjoni u jidher li miexi fit-triq it-tajba, waqt li Armani għandu kundizzjonijiet ta' saħħa u kien juża l-kannabis għal skop ta' kura, b'dan l-użu llum jinsab regolarizzat. Il-Qorti kkonkludiet li sentenza effettiva ta' ħabs se tkun ta' iktar ħsara milli ġid, u għalhekk ikkundannat lil Kane Grima sentejn ħabs sospiżi għal erba' snin, waqt li Pierre Armani Sciberras tpoġġa taħt probation għal tliet snin. Huma kienu ordnati wkoll iroddu lura l-flus li serqu lis-sidien tal-ħwienet.